बिना आधार कार्ड के नहीं होगी ऑनलाइन रेल टिकट बुकिंग
नई दिल्ली | रेलवेजल्द ही ई-टिकट बुकिंग को आधार कार्ड से जोड़ने जा रहा है। नई व्यवस्था लागू होने के बाद आधार कार्ड के बिना ऑनलाइन टिकट की बुकिंग नहीं हो पाएगी। इससे रेल टिकट बुकिंग में दलालों के फर्जीबाड़े को रोकने में मदद मिलेगी।
रेलवे के बिजनेस प्लान में इस योजना को शामिल किया गया है। रेल मंत्री सुरेश प्रभु ने गुरुवार को प्लान पेश किया। इसके मुताबिक ऑनलाइन टिकट बुकिंग में गड़बड़ियां रोकने के लिए इसे आधार कार्ड से जोड़ दिया जाएगा। रेलवे के एक अधिकारी ने बताया कि व्यवस्था लागू होने के बाद आईआरसीटीसी की टिकट बुकिंग साइट पर आधार का वन टाइम रजिस्ट्रेशन कराना होगा। हर टिकट की बुकिंग में इसकी जरूरत नहीं पड़ेगी। इस कदम का उद्देश्य फर्जी पहचान पर टिकट की बुकिंग और दलालों के नेटवर्क को ताेड़ना है। इससे पहले रेलवे बोर्ड ने ट्रेनों में वरिष्ठ नागरिकों को किराए में छूट लेने के लिए आधार कार्ड जरूरी करने की घोषणा की थी। 1 अप्रैल से बिना आधार कार्ड सीनियर सिटिजंस को किराए में छूट नहीं मिलेगी, हालांकि 31 मार्च तक यह सुविधा वैकल्पिक है। तीन माह से इसका ट्रायल चल रहा है। बिजनेस प्लान के मुताबिक ऑनलाइन टिकट बुकिंग सिस्टम और कैशलेस बुकिंग बढ़ाने के लिए देशभर में 6000 प्वाइंट ऑफ सेल मशीनें और एक हजार ऑटोमैटिक वेंडिंग मशीनें लगाई जाएंगी। रेलवे जल्द ही एक एप भी लांच करेगा। भारत-बांग्लादेश फ्रेट ट्रेन शुरू करने की भी योजना है। इसके अलावा कई नई ट्रेनें भी लांच की जानी हैं।
hin_Deva hin_Deva hin_Deva